Uusi perusterveydenhuollon tiimimalli: Mihin tiimiin kuulut ja miten palvelut toimivat?

Avaamme tiimimallin tuomia muutoksia yhteensä neljässä tiedotteessa, joista tämä on toinen.

Etelä-Karjalan hyvinvointialueella (Ekhvalla) otetaan tammikuussa 2026 käyttöön uusi perusterveydenhuollon tiimimalli, joka parantaa hoidon jatkuvuutta ja nopeuttaa hoitoon pääsyä. Uudistus koskee kaikkia hyvinvointiasemia ja tuo mukanaan kolme tiimiä: hoidon jatkuvuus -tiimit, hoitotiimit ja kiiretiimit. Muutoksen tavoitteena on varmistaa, että jokainen asiakas saa palvelua oikea-aikaisesti ja tarpeensa mukaisesti.

Ekhvan perusterveydenhuollon ammattilaiset hyvinvointiasemilla tarjoavat pian palvelua asukkaiden palvelutarpeen mukaisesti kolmessa eri tiimissä: hoidon jatkuvuus -tiimeissä, hoitotiimeissä tai kiiretiimeissä. Tämä jaottelu tukee hoidon jatkuvuutta ja palveluiden saatavuutta sekä mahdollistaa henkilöstöresurssien kohdentamisen tehokkaammin.

Hoidon jatkuvuus -tiimi palvelee kaikkia yli 65-vuotiaita sekä alle 65-vuotiaita, joilla on todettu diabetes, sydänsairaus, astma, aivoverenkiertohäiriö tai krooninen haava. Kiireettömissä asioissa asiakas ottaa yhteyttä oman tiiminsä puhelinnumeroon, ja tiimi huolehtii asiakkaan kaikkien sairauksien kiireettömistä hoidoista. Palveluihin kuuluvat vastaanottokäynnit, hoidolliset puhelut, etävastaanotot ja konsultaatiot sekä esimerkiksi säännönmukaiset injektiot. Hoidon jatkuvuustiimien palveluita on saatavilla jokaisella hyvinvointiasemalla.

Ylilääkäri Sami Raasakka antaa esimerkin kuvitteellisesta eteläkarjalaisesta:
– Jos vaikka Maija, 63 vuotta, sairastaa diabetesta ja verenpainetautia. Hän käy säännöllisillä seurantakäynneillä hyvinvointiasemalla. Uudessa tiimimallissa Maija kuuluu hoidon jatkuvuus -tiimin piiriin. Kun hänellä on kiireetön asia, kuten vaikka reseptin uusiminen, hän soittaa oman tiiminsä puhelinnumeroon. Puhelimessa tehdään hoidon tarpeen arvio ja järjestetään Maijalle sopivin palvelu – se voi olla vastaanottokäynti, etävastaanotto tai hoidollinen puhelu. Näin Maija saa hoitoa tutulta tiimiltä, joka tuntee hänen terveydentilansa ja varmistaa Maijan hoidon jatkuvuuden.

Katso myös toinen video, jossa ylilääkäri Sami Raasakka kertoo, kenelle hoidon jatkuvuus -tiimi on tarkoitettu.

Hoitotiimi palvelee alle 65-vuotiaita, jotka eivät kuulu hoidon jatkuvuustiimiin sairauksiensa perusteella. Asiakas ottaa yhteyttä hyvinvointiasemien keskitettyyn puhelinpalveluun, kun hänellä on satunnainen tai yksittäinen kiireetön terveydellinen ongelma, joka ei edellytä pitkäaikaista hoitoa. Asiakkaalla voi olla myös jokin muu perussairaus, kuten verenpainetauti. Hyvinvointiasemien keskitetyssä puhelinpalvelussa tehdään hoidon tarpeen arviointi ja voidaan järjestää etävastaanotto tai konsultaatio jo yhteydenoton aikana, tai varataan vastaanottokäynti, hoidollinen puhelu, etävastaanotto tai konsultaatio. Hoitotiimit toimivat suurilla ja keskisuurilla hyvinvointiasemilla.

Raasakka valottaa esimerkillä toimintatapaa:
– Tällainen tyypillinen hoitotiimin asiakas voisi olla vaikka 38-vuotias Laura, joka huomaa iholleen ilmestyneen pienen kutisevan ihottuman. Hänellä on verenpainetauti, mutta muuten hänen terveydentilansa on hyvä eikä hän kuulu hoidon jatkuvuustiimiin. Ihottuma ei vaadi kiireellistä hoitoa, mutta Laura haluaa varmistaa, miten sitä kannattaa hoitaa. Hän soittaa hyvinvointiaseman keskitettyyn puhelinpalveluun, joka tekee hoidon tarpeen arvion ja ohjaa Lauran hoitotiimin ammattilaiselle. Tiimin ammattilainen järjestää Lauralle etävastaanoton, jossa lääkäri antaa hoito-ohjeet ja tarvittaessa sähköisen reseptin. Näin Laura saa apua nopeasti ilman turhaa odottelua.

Kiiretiimi puolestaan tarjoaa hoitoa kaikille eteläkarjalaisille, joiden terveydentila vaatii reagointia 1–3 vuorokauden kuluessa. Kyse voi olla äkillisestä sairastumisesta, vammasta, pitkäaikaissairauden pahenemisesta tai toimintakyvyn heikkenemisestä. Hoidon tarpeen arviointi tehdään hyvinvointiasemien keskitetyssä puhelinpalvelussa. Kiiretiimien palveluita tarjotaan suurilla ja keskisuurilla hyvinvointiasemilla.

– Kiiretiimin esimerkki voisi olla vaikka äkillistä kovaa ja liikkumisen estävää selkäkipua poteva 55-vuotias Matti. Hänellä on aiemmin todettu välilevyn pullistuma, mutta kipu on nyt selvästi pahentunut. Matti soittaa hyvinvointiaseman keskitettyyn puhelinpalveluun, joka hoidon tarpeen arvion perusteella arvioi tilanteen kiireelliseksi ja ohjaa hänet kiiretiimin ammattilaiselle. Tiimin ammattilainen järjestää vastaanottoajan jo seuraavalle päivälle, jotta kipu saadaan hallintaan ja Matti pystyy jatkamaan arkea. Kiiretiimi toimii juuri tällaisissa tilanteissa, joissa hoito ei voi odottaa muutamaa päivää pidempään, kertoo Raasakka.

Toimintatapojen ja työnkuvien muutos

Uusi tiimimalli tuo mukanaan laajan toimintatapojen muutoksen perusterveydenhuollossa. Aiemmin kuntakohtaisessa hyvinvointiasemamallissa henkilöstön työnkuvat ovat olleet moninaisia ja vaihtelevia. Uudessa mallissa hoidon jatkuvuustiimeihin sijoittuvat ammattilaiset keskittyvät kiireettömien palvelujen tuottamiseen alueen väestölle. Tämä mahdollistaa syvällisemmän osaamisen kehittämisen erityisesti pitkäaikaissairauksien hoidossa ja seurannassa mikä parantaa hoidon laatua ja vaikuttavuutta.

Lisätietoja:

Sami Raasakka, ylilääkäri, sami.raasakka@ekhva.fi

Minna Häyhä, avopalveluiden johtaja, puh. 040 556 2530, minna.hayha@ekhva.fi

Muut tiedotteet uudesta tiimimallista:

16.1.2026 Ekhva uudistaa perusterveydenhuollon palveluita – uusi tiimimalli käyttöön tammikuussa – Etelä-Karjalan hyvinvointialue

23.1.2026 Uusi perusterveydenhuollon tiimimalli: Mihin otan yhteyttä? - Etelä-Karjalan hyvinvointialue

Päivitykset

23.1.2026 klo 13.15 muutettu aiemmin käytetyn episoditiimin tilalle hoitotiimi-nimitys.